User:PAUL A ABRAHAM/sandbox

புனித வியாகுல மாதா ஆலயம், பூக்ககாரத்தெரு, தஞ்சாவூர்

தஞ்சை மாவட்டத்திலே உள்ள மிகப் பழமையான கிறிஸ்தவத் தேவாலயங்களில் ஒன்று பூக்காரத் தெருவில் அமைந்துள்ள தூய வியாகுல மாதா ஆலயம் ஆகும். வீரமாமுனிவர் தஞ்சைப் பகுதியில் பணிபுரிந்த காலத்திற்குப் பல ஆண்டுகளுக்கு முன்பே இவ்வாலயம் இருந்ததாக இயேசு சபைக் குருக்கள் எழுதிவைத்த ஓர் ஆண்டுக் கடிதத்தில் குறிப்பிடப்பட்டுள்ளது. இவ்வாலயமானது பாத்ரொவாதோ குருக்களின் பணித்தளமாகக் திகழ்ந்தது. பூக்காரத்தெரு மற்றும் அதைச்சுற்றியுள்ள தஞ்சைப் பகுதியில் வாழ்ந்த கத்தோலிக்கர் மத்தியில் இவர்கள் மறைப்பணியாற்றினார்கள். தற்பொழுது புனித அடைக்கல அன்னை சபைக் கன்னியர் இல்லமாகக் திகழ்கின்ற இல்லமே வியாகுல மாதா ஆலயப் பங்குக் குருக்கள் இல்லமாக இருந்தது. பிறகு தஞ்சைப் பகுதி உரோமை மறைப்பரப்புப் பேராலயத்தின் கீழ் வந்தவுடன் வியாகுலமாதா ஆலயம், திரு இருதய ஆண்டவர் ஆலயப் பங்குக் குருவின் பொறுப்பின் கீழ் வந்தது. பல்வேறு கிறிஸ்தவ தேவாலயங்களுக்கும் பெரும் உதவி செய்த தஞ்சை மராட்டிய மாமன்னர் இரண்டாம் சரபோஜி (1798-1832) இந்தத் தூய வியாகுல மாதா ஆலயத்திற்கும் ஆலயப் பணிக்காக நிலங்கள் மற்றும் பொருளுதவி வழங்கியுள்ளார். ஆண்டுதோறும் செப்டம்பர் மாதம் மூன்றாவது வாரத்தில் கொண்டாடப்படும் இத்தேவாலயத் தேர் திருவிழா, திருப்பலியில் தஞ்சை நகரத்திலும் அதன் சுற்றுப்புறங்களி வாழும் ஆயிரக்கணக்கான கிறிஸ்தவ மக்கள் இன்றும் உற்சாகத்தோடு கலந்து கொள்வதை நாம் பார்கலாம். தஞ்சை பூக்காரத் தெரு மற்றும் அதை சுற்றிலும் வாழக்கூடிய கிறிஸ்தவர்கள் மட்டுமல்லாது,ஹீரோ சமயத்தைச் சார்ந்த சகோதரர் சகோதரிகளும் தேவாலயத்தில் பக்தியோடு ஜெபம் செய்வதை நாம் இன்றும் ஒவ்வொரு சனிக்கிழமையும் காணலாம். இது தஞ்சையில் சமய நல்லிணக்கத்தின் அடையாளமாகத் திகழ்கின்றது.